P6_TA(2007)0185

Consolidarea legislaţiei comunitare în domeniul informării şi consultării lucrătorilor

Rezoluţia Parlamentului European din 10 mai 2007 privind consolidarea legislaţiei comunitare în domeniul informării şi consultării lucrătorilor

Parlamentul European,

- având în vedere articolul 136 din Tratatul CE,

- având în vedere Directiva 2002/14/CE a Parlamentului European şi a Consiliului din 11 martie 2002 de stabilire a unui cadru general de informare şi consultare a lucrătorilor din Comunitatea Europeană [1], Directiva 98/59/CE a Consiliului din 20 iulie 1998 privind apropierea legislaţiilor statelor membre cu privire la concedierile colective [2], Directiva 94/45/CE a Consiliului din 22 septembrie 1994 privind instituirea unui comitet european de întreprindere sau a unei proceduri de informare şi consultare a lucrătorilor în întreprinderile şi grupurile de întreprinderi de dimensiune comunitară [3] şi Directiva 2001/23/CE a Consiliului din 12 martie 2001 privind apropierea legislaţiei statelor membre referitoare la menţinerea drepturilor lucrătorilor în cazul transferului de întreprinderi, unităţi sau părţi de întreprinderi sau unităţi [4], directive care se referă toate la armonizarea legislaţiei statelor membre privind instrumentele de dialog social între patronat şi forţa de muncă,

- având în vedere rezoluţia sa din 4 septembrie 2001 asupra raportului Comisiei privind punerea în aplicare a Directivei 94/45/CE [5],

- având în vedere Comunicarea Comisiei intitulată "Restructurări şi ocuparea forţei de muncă — anticiparea şi acompanierea restructurărilor în vederea asigurării unei mai bune ocupări a forţei de muncă: rolul Uniunii Europene" (COM(2005)0120),

- având în vedere avizul Comitetului Economic şi Social European din 14 decembrie 2005 [6],

- având în vedere rezoluţia Parlamentului European din 15 martie 2006 privind restructurările şi ocuparea forţei de muncă [7],

- având în vedere rezoluţiile sale anterioare privind restructurările şi fuziunile industriale,

- având în vedere declaraţia Comisiei în şedinţa plenară din 25 aprilie 2007, referitoare la consolidarea legislaţiei europene în domeniul informării şi consultării lucrătorilor,

- având în vedere articolul 103 alineatul (4) din Regulamentul său de procedură,

A. întrucât un număr din ce în ce mai mare de întreprinderi îşi desfăşoară activitatea la nivel internaţional ca urmare a globalizării,

B. întrucât procesele de restructurare, fuziune, delocalizare etc., care afectează toate sectoarele de activitate şi produc schimbări la nivelul structurii companiilor, al producţiei şi al ocupării forţei de muncă, s-au intensificat,

C. întrucât diverse cazuri de restructurare şi de concedieri colective din diferite sectoare au evidenţiat potenţiale probleme în legislaţia comunitară cu privire la drepturile lucrătorilor la informare şi consultare,

D. întrucât o consultare reală a lucrătorilor şi un schimb constructiv şi pozitiv de informaţii reprezintă un mijloc important de anticipare a evoluţiilor industriale; întrucât, de asemenea, informarea şi consultarea sunt o componentă importantă a modelului social european,

1. invită Comisia, aşa cum a făcut deja de mai multe ori, cel mai recent prin rezoluţia sa din 15 martie 2006 menţionată anterior, să ia iniţiativă în vederea reexaminării şi actualizării legislaţiei comunitare privind informarea şi consultarea lucrătorilor, în vederea asigurării unui cadru juridic coerent şi eficient, a garantării certitudinii juridice şi a unei mai bune desfăşurări a dialogului social între nivelul naţional şi cel european;

2. invită Comisia să prezinte Parlamentului un calendar pentru revizuirea şi modernizarea legislaţiei comunitare în domeniul informării şi consultării, al concedierilor colective, al garantării drepturilor angajaţilor în cazurile de transfer de întreprinderi şi, în mod special, al revizuirii îndelung aşteptate a Directivei 94/ 45/CE;

3. invită Comisia să ia, fără întârziere, măsuri prompte pentru a se asigura că statele membre pun în aplicare în mod adecvat legislaţia privind informarea şi consultarea lucrătorilor şi să informeze statele membre în care directivele privind informarea şi consultarea nu sunt puse în aplicare;

4. constată, în special, că, în ceea ce priveşte Directiva 94/45/CE, fie aceasta nu este pusă în aplicare, fie există diferenţe majore şi nejustificate între modalităţile alese de statele membre pentru punerea sa în aplicare; invită Comisia să îi prezinte, în cel mai scurt timp posibil, un raport complet şi să notifice statele membre atunci când este cazul;

5. reaminteşte Comisiei necesitatea existenţei unei politici industriale coerente la nivel naţional, care să ia în considerare în mod cuvenit impactul său social şi la nivelul mediului; consideră că partenerii sociali joacă un rol esenţial în dezvoltarea unei astfel de politici;

6. invită, prin urmare, Comisia să amelioreze coordonarea politicilor sale în diverse domenii, precum afacerile sociale, afacerile economice şi monetare, industria, cercetarea şi dezvoltarea, şi să încurajeze partenerii sociali să joace un rol activ în dezvoltarea unui set coerent de politici menite să menţină industria europeană puternică, inovatoare şi competitivă;

7. încredinţează Preşedintelui sarcina de a transmite prezenta rezoluţie Consiliului, Comisiei, guvernelor şi parlamentelor statelor membre şi partenerilor sociali de la nivel european.

[1] JO L 80, 23.3.2002, p. 29.

[2] JO L 225, 12.8.1998, p. 16.

[3] JO L 254, 30.9.1994, p. 64.

[4] JO L 82, 22.3.2001, p. 16.

[5] JO C 72 E, 21.3.2002, p. 68.

[6] JO C 65, 17.3.2006, p. 58.

[7] JO C 291 E, 30.11.2006, p. 297.

--------------------------------------------------